મોરબી જિલ્લામાં અકસ્માતના ગંભીર બીમારી કે ઇમરજન્સી સારવાર સમયે તાત્કાલિક સારવાર આપવા દોડી આવતી ૧૦૮ ઈમરજન્સી એમ્બ્યુલન્સ સેવા વધુ ઝડપી બનાવવા એક પ્રયાસ હાથ ધરવામાં આવ્યો છે. જેમાં મોરબી જિલ્લામાં કાર્યરત 8 એમ્બ્યુલન્સ કાર્યરત છે. જેમાં મોરબી જિલ્લાની તમામ ૧૦૮ એમ્બ્યુલન્સમાં જીપીએસ ટ્રેકર લગાવવામાં આવ્યા છે. તેમાં એમ્બ્યુલન્સ ક્યાં લોકેશન પર જઈ રહી છે અને કેટલી સ્પીડમાં જઈ રહી છે તેની સંપૂર્ણ માહિતી અધિકારી ઓફિસમાં બેસીને જ મેળવી શકશે. તે ઉપરાંત એક એપ્લિકેશન પણ તૈયાર કરવામાં આવી છે. જેમાં દર્દીની તમામ માહિતી ઓનલાઇન ભરવામાં આવશે. જેનાથી કામગીરી પેપરલેસ બની જશે તેટલું જ નહીં ઓનલાઈન દર્દીની વિગત ભરવાથી આ તમામ માહિતી દર્દીને જે હોસ્પિટલમાં સારવાર લેવાની છે તેનું નામ એન્ટર કરવાથી એક જ ક્લિકમાં દર્દીની તમામ માહિતી દર્દી હોસ્પિટલમાં પહોંચે તે પૂર્વે જ હોસ્પિટલમાં પહોંચી જશે. જેનાથી હોસ્પિટલનો સ્ટાફ તાત્કાલિક આ તમામ માહિતી પીડીએફ ફાઈલના માધ્યમથી જાણી શકશે અને દર્દીની સારવાર માટે સજ્જ રહેશે. આ એપનું લોન્ચિંગ કરવામાં આવ્યું છે. જે હાલમાં મોરબી જિલ્લાની ૩૮ હોસ્પિટલમાં કાર્યરત થઈ ચૂકી છે અને આ એપ્લિકેશનને વધુમાં વધુ લોકો ડાઉનલોડ કરે તેવી અપીલ ૧૦૮ના જિલ્લાના મેનેજર રમેશભાઈ સોયા એ જણાવ્યું છે.